पाएं अपने शहर की ताज़ा ख़बरें और फ्री ई-पेपरडाउनलोड करें
दो जनप्रतिनिधियों के बीच का पुराना विवाद शनिवार को तूल पकड़ लिया। वीडियो कॉन्फ्रेंसिंग के दौरान खींवसर पंचायत समिति के सभागार में कांग्रेस की प्रधान सीमा बिडियासर के पति और सरपंच संघ अध्यक्ष जगदीश बिडियासर और RLP के उप प्रधान रामसिंह बागड़िया के बीच खूब लात-घूंसे चले। एक-दूसरे पर कुर्सियां फेंकी गईं। दोनों पक्षों ने एक-दूसरे पर गंभीर आरोप लगाए हैं। थाने पहुंचकर एक-दूसरे के खिलाफ रिपोर्ट दर्ज कराई है। मामला शनिवार दोपहर का है। चिरंजीवी योजना को लेकर जिले की खींवसर पंचायत समिति के सभागार में वीडियो कॉन्फ्रेंसिंग चल रही थी। उसी दौरान हाथापाई शुरू हो गई।
कर्मचारी और जनप्रतिनिधि सभागार से निकल गए
प्रधान पति जगदीश बिडियासर व उप प्रधान रामसिंह बागड़िया के बीच जब मारपीट शुरू हुई तो वहां मौजूद कर्मचारी व अन्य जनप्रतिनिधि सभागार से निकल गए। अब दोनों ही पक्ष अपनी- अपनी शिकायत लेकर खींवसर थाने पहुंचे हैं। इसके बाद पुलिस ने रिपोर्ट दर्ज कर ली है।
प्रधान पति ने कहा- काम का तकादा कर किया झगड़ा
प्रधान पति व सरपंच संघ अध्यक्ष जगदीश बिडियासर ने बताया कि पंचायत समिति में चिरंजीवी योजना को लेकर वीसी चल रही थी। इस दौरान उप प्रधान रामसिंह बागड़िया ने उनकी पत्नी और प्रधान सीमा बिडियासर से उनके दिए गए प्रस्तावों की ट्यूबवेल स्वीकृतियां जारी नहीं करने व पंचायत समिति में उसे कक्ष आवंटित नहीं करने को लेकर तकादा किया। अपशब्द बोलने लगा। इस दौरान जब उसे रोकना चाहा तो उसने मेरे और प्रधान दोनों के साथ वीसी कक्ष में मारपीट कर दी और हम दोनों पर कुर्सियों से हमला किया।
उपप्रधान ने कहा- कुर्सी को लेकर मारपीट
उप प्रधान राम सिंह बागड़िया ने बताया कि प्रधान पति जगदीश अक्सर बैठकों में नशे में आता है। आज भी जब वीसी चल रही थी और में प्रधान सीमा बिडियासर के पास मेरी उप प्रधान की सीट पर बैठा था। उसने मुझसे गाली-गलौज करते हुए कहा कि मेरी पत्नी के पास कैसे बैठ गया? जब मैंने उसे जवाब दिया कि मैं मेरी कुर्सी पर बैठा हूं, तो उसने मुझसे मारपीट कर दी।
4 माह पहले भी ऑडियो हुआ था वायरल
प्रधान पति व उप प्रधान के बीच 4 महीने पहले भी पंचायत राज के प्रधान चुनाव में दिए 10 लाख रुपये नहीं लौटाने को लेकर धमकी भरा एक ऑडियो सामने आया था। ऑडियाे प्रधान पति जगदीश बिडियासर व उप प्रधान रामसिंह के बीच हुई बातचीत का था। इसके अलावा दोनों के ही समर्थकों में अक्सर एक दूसरे को नीचा दिखाने की होड़ मची रहती है।
पुराना है विवाद
इससे पहले पंचायतराज चुनावों में उप प्रधान रामसिंह ने कांग्रेस से प्रधान का चुनाव लड़ना चाहा था, बात नहीं बनी तो रालोपा ज्वॅाइन कर ली। वहीं, रालोपा से बागी हुए जगदीश बिडियासर की पत्नी सीमा बिडियासर ने कांग्रेस व निर्दलीयों का सहयोग लेकर प्रधान की सीट कब्जा ली थी। तभी से दोनों पक्षों के बीच विवाद चला आ रहा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn